Ir-Regolament tal-Kummissjoni (KE) Nru 920/2004
tad-29 ta'April 2004
li jemenda r-Regolament (KE) Nru 2550/2001 li jippreskrivi regoli dettaljati għall-applikazzjoni tar-Regolament (KE) Nru 2529/2001 dwar l-organizzazzjoni komuni tas-suq fil-laħam tan-nagħaġ u l-laħam tal-mogħoż fir-rigward ta' skemi premium u li jemenda r-Regolament (KE) Nru 2419/2001 minħabba l-adeżjoni tar-Re pubblika Ċeka, l-Estonja, Ċipru, l-Latvja, l-Litwanja, l-Ungerija, Malta, l-Polonja, s-Slovenja u s-Slovakkja għall-Unjoni Ewropea
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat ta' Adeżjoni tar-Repubblika Ċeka, l-Estonja, Ċipru, l-Latvja, l-Litwanja,l-Ungerija, Malta, l-Polonja, s-Slovenja u s-Slovakkja, u b'mod partikolari l-Artikolu 2(3) tiegħu.
Wara li kkunsidrat l-Att ta' Adeżjoni tar-Repubblika Ċeka, l-Estonja, Ċipru, l-Latvja, l-Litwanja,l-Ungerija, Malta, l-Polonja, s-Slovenja u s-Slovakkja, u b'mod partikolari l-Artikolu 57(2) tiegħu,
Billi:
(1) Huma meħtieġa numru ta'aġġustamenti tekniċi għar-Regolament tal-Kummissjoni (KE) Nru 2550/2001 [1] minħabba l-adeżjoni tar-Repubblika Ċeka, l-Estonja, Ċipru, l-Latvja, l-Litwanja,l-Ungerija, Malta, l-Polonja, s-Slovenja u s-Slovakkja (hawnhekk iżjed 'l quddiem imsejjħa "l-Istati Membri l-ġodda").
(2) L-Artikolu 2(2) tar-Regolament (KE) Nru 2550/2001 jippreskrivi li kull Stat Membru għandu jiffissa perjodu għas-sottomissjoni ta' applikazzjonijiet għall-premiums tan-nagħaġ u l-mogħoż. Minħabba li l-Istati Membri l-ġodda waslu biex jaċċedu għall-Unjoni Ewropea fl-1 ta' Mejju 2004, huma għandhom ikunu awtorizzati li jiffissaw orarju speċjali għas-sottomissjoni ta' applikazzjonijiet premium fl-2004 u r-regoli dwar notifikazzjonijiet għandhom ikunu aġġustati.
(3) L-Anness I li jinsab mar-Regolament (KE) Nru 2550/2001 għandu jiġi emendat biex jagħti kont tal-merħliet tal-mogħoż ta' Ċipru, s-Slovenja u s-Slovakkja,
ADOTTAT DAN IR-REGOLAMENT:
Artikolu 1
Ir-Regolament (KE) Nru 2550/2001 huwa b'dan emendat kif ġej:
(a) Fl-Artikolu 2(2), is-subparagrafu li ġej huwa miżjud:
"Għall-2004, Malta u s-Slovenja jistgħu jiffissaw perjodu li jibda fid-data tal-bidu fis-seħħ tat-Trattat ta' Adeżjoni ta' l-2003 l-aktar kmieni u li jintemm l-aktar tard 31 jum wara."
(b) Fl-Artikolu 18, it-tieni paragrafu li ġej huwa miżjud:
"Fil-każ ta'malta u s-Slovenja, l-informazzjoni msemmija fl-ewwel paragrafu għandha tiġi provduta qabel it-30 ta' Awissu 2004."
(ċ) L-Anness I huwa sostitwit bit-test muri fl-Anness hawn mehmuż.
Artikolu 2
Dan ir-Regolament għandu jidħol fis-seħħ suġġett għal u fid-data tal-bidu fis-seħħ tat-Trattat ta' Adeżjoni tar-Repubblika Ċeka, l-Estonja, Ċipru, l-Latvja, l-Litwanja, l-Ungerija, Malta, l-Polonja, s-Slovenja u s-Slovakkja.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-29 ta' April 2004.